Amasambililo 17
Bushe Bakangalila Benda Batwafwa Shani?
Amalembo ya Bwina Kristu aya ciGriki yalilandapo imiku iingi pali Barnaba no mutumwa Paulo, abali bakangalila benda abaletandalila ifilonganino fya Bena Kristu ba kubalilapo. Mulandu nshi baletandalila ifilonganino? Balefwaisha ukulakoselesha Abena Kristu banabo. Paulo atile, alefwaya ‘ukubwelelamo, no kuyapempula aba bwananyina’ pa kuti eshibe ifyo bali. Ali-ipeeleshe ukwenda amakilomita ayengi ku kuyabakoselesha. (Imilimo 15:36) E fyo na bakangalila benda pali ino nshita bafwaya ukucita.
Besa mu kutukoselesha. Kangalila wa muputule alatandalila ifilonganino 20 no kucilapo. Atandalila cila cilonganino imiku ibili mu mwaka kabili abombela pamo ne cilonganino umulungu umo. Kangalila wa citungu, abombela mu miputule 10 no kucilapo. Muli iyi miputule, atandalila ifilonganino no kuba ceyamani pa kulongana kwa muputule ukubako umuku umo pa mwaka. Tulasambililako ifingi kuli aba bamunyinefwe kumo na bena mwabo, nga balyupa. Balafwaisha ukwishiba bamunyinabo bonse, nampo nga baice nelyo bakalamba, kabili balaya na babwananyina mu kushimikila na mu kutungulula amasambililo ya Baibolo. Aba bakangalila balaya na baeluda mu kucema aba mu cilonganino, kabili balalanda amalyashi ku cilonganino na pa kulongana kukalamba ayatukoselesha.—Imilimo 15:35.
Balabika amano kuli bonse. Bakangalila benda balabika sana amano kuli bukapepa bwa ba mu cilonganino. Balakumana na baeluda na babomfi batumikila no kulanshanya nabo pa kuti beshibe nga balibombelapo pa fyo balanshenyepo e lyo kabili balabapandako amano pa fya kubomba imilimo mu cilonganino. Balafwa bapainiya ukulabomba bwino umulimo wabo, kabili balomfwa bwino ukwishiba abatendeke nomba line ukulongana no kumfwa ifyo balelunduluka. Bakangalila benda balaipeelesha ‘ukuba na ifwe mu kutubombela.’ (2 Abena Korinti 8:23) Tufwile ukupashanya icitetekelo cabo no kuipeelesha kwabo.—AbaHebere 13:7.
Cinshi bakangalila batandalila ifilonganino?
Bushe bakangalila batwafwa shani nga batandalila icilonganino cesu?
bem_Latn bem_Latn bem_Latn bem_Latn bem_Latn bem_Latn bem_Latn